**III Ħadd tal-Għid**

***(Sena B)***

**Lectio Divina**

**Lq 24, 35-48**

**U huma wkoll tarrfulhom x'kien ġralhom fit-triq, u kif kienu għarfuh fil-qsim tal-ħobż.**

Dan il-vers jirreferi għall-esperjenza taż-żewġ dixxipli ta’ Għemmaws, li jirritornaw lura fi ħdan il-komunita’ jagħtu xhieda tal-esperjenza tagħhom ta’ Kristu. Id-dixxiplu tal-Mulej huwa msejjaħ sabiex jiltaqa’ miegħu fit-triq tal-ħajja ta’ kuljum: “morru wasslu l-aħbar lil ħuti biex jitilqu lejn il-Galilija: lili jarawni hemmhekk” (Mt 28,10). Id-dixxipli jagħrfu lil Kristu Rxoxt mill-kelma tiegħu: “ma kinitx imkebbsa qalbna ġewwa fina huwa u jkellimna fit-triq u jfissrilna l-Iskrittura” u mis-sinjali li jwettaq: “għarfuh fil-qsim tal-ħobż” (Lq 24,32.35; Cf. Mt 14,26s; Ġw 21,7).

**Kif kienu għadhom jitkellmu, Ġesù nnifsu waqaf f'nofshom u qalilhom: "Is-sliem għalikom?"**

F’dan il-kuntest, jiġifieri x-xhieda tal-laqgħa ma’ Kristu u fl-għaqda tal-aħwa, Kristu jsir preżenti f’nofshom. Dan huwa sinjal ieħor li ħabbar Kristu: “fejn tnejn jew tlieta jkunu miġbura f’ismi hemm inkun jien f’nofshom” (Mt 18,20); “min dan jagħraf kulħadd li intom dixxipli tiegħi, jiġifieri, jekk ikollkom l-imħabba bejnietkom” (Ġw 13,35). Sinjal ċar tal-preżenza ta’ Kristu Rxoxt hija t-tislima tal-paċi li jagħti lid-dixxipli (Cf. Ġw 20,19.21.26). Din hija l-wegħda tal-paċi jew fi kliem ieħor il-wegħda tal-milja tal-ħajja (Lq 2,14; 7,50), hija r-rigal li jagħti Kristu Rxoxt lid-dixxipli tiegħu.

**Huma twerwru bil-biża' għax ħasbu li qegħdin jaraw xi fantażma.**

**Iżda hu qalilhom: "Għaliex tħawwadtu? Għaliex dan it-tħassib kollu f'qalbkom?**

Ir-reazzjoni tad-dixxipli quddiem il-preżenza ta’ Kristu tixbaħ lil dik ta’ Żakkarija waqt l-offerta tas-sagrifiċċju fit-tempju (Cf. Lq 1,12). Din mhix l-esperjenza tal-biża’ ta’ Alla f’sens strett. Hija l-biża’ ta’ min għadu ma jemminx fil-misteru, li frott il-pjan ta’ Alla, d-dixxiplu jinsab fih. Hija l-esperjenza ta’ min jgħix realta’ partikulari bla konvinzjoni vera jew aħjar b’distakk affettiv, b’tali mod li r-realta’ tal-misteru tiġi mibdula f’fantażma. Hija l-esperjenza tad-dixxipli waqt it-tempesta (Mt 14,26s). Il-biża’ twassal biex wieħed ma’ jafdax meta filfatt l-fiduċja f’Alla hija kollox. Dan hu dak li jitlob Ġesu’ kemm qabel kif ukoll wara l-mewt u l-qawmien tiegħu (Cf.Ġw 11,23-26.40; 20,25.28-29).

**Araw idejja u riġlejja. Jiena hu! Missuni, u ifhmuha li l-ispirtu ma għandux laħam u għadam bħalma qegħdin taraw li għandi jien."**

**Huwa u jgħidilhom dan, uriehom idejh u riġlejh.**

L-isem ta’ Alla « Jiena Hu » (Eż 3,14) rivelat fuq il-muntanja Ħoreb issa jieħu forma ħafna konkreta. Diversi drabi waqt il-predikazzjoni Ġesu’ juża dan l-isem għalih (Ġw 8,24.28.58; 13,19; 18,5). Fil-kuntest tal-qawmien, Ġesu’ mill-ġdid jattribwixxi għalih innifsu l-isem ta’ Alla u fl-istess ħin jagħtih xejra ġdida: il-bniedem issa jista’ jara lil Alla fil-ġisem tal-Mulej u f’sens aktar strett fil-pjagi tal-Mulej. Hekk is-sinjali tal-passjoni u allura tal-imħabba ta’ Alla, jsiru sinjal ieħor sabiex d-dixxipli jagħrfu lil Kristu Rxoxt, dak li “Hu x-xbieha ta’ Alla li ma jidhirx...” (Kol 1,15s).

**Iżda billi huma, fil-ferħ tagħhom, kienu għadhom ma jridux jemmnu u baqgħu mistagħġba, qalilhom: "Għandkom xi ħaġa ta' l-ikel hawn?"**

Il-preżenza ta’ Ġesu’ ġġib ferħ fil-komunita’ tad-dixxipli. Huwa l-ferħ li Ġesu’ jwiegħed lid-dixxipli qabel il-passjoni (Ġw 15,11;17,13). Madanakollu l-preżenza ta’ Ġesu’ tkompli tqajjem tħassib fid-dixxipli, li kontinwament jeħtieġu li jikkonformaw ruħhom ma’ Kristu. Dan iseħħ propjament fl-ikla tal-Mulej (Ġw 6,11s).

**Huma ressqulu quddiemu biċċa ħuta mixwija, u hu ħadha u kielha quddiemhom.**

Il-frasi “quddiemhom” fid-dawl ta’ Lq 13,26; Atti 27,35; Atti 10,41 ikun aħjar li tiġi interpretata fis-sens ta’ ikla madwar “mejda”. Dan jagħti s-sens tal-komunjoni bejn l-aħwa, li hija sinjal tal-ħajja ġdida fi Kristu. Għalhekk r-riferiment għall-ikel mhux tant sabiex jindika r-realta’ tal-ġisem ta’ Ġesu’, iżda aktar ir-rebħa ta’ Kristu fuq il-mewt. L-ikel tal-ħut, (Cf. Ġw 6,11s) u l-ikla madwar il-mejda (Lq 22,14s) jirrappreżentaw il-qofol ta’ dak li huwa Ġesu’ għalina: “Dan hu ġismi li jingħata għalikom”. Fuq kollox dan huwa l-essenza ta’ dak li għandu jkun id-dixxiplu. Mill-ġdid għandna quddiemna sinjal ieħor li juri l-preżenza tal-Mulej. Illum din il-preżenza sseħħ fi ħdan il-komunita’ li tgħix l-komunjoni, l-Ewkaristija, l-imħabba, il-ħajja ġdida.

**Mbagħad qalilhom: "Meta kont għadni magħkom għedtilkom dawn il-kelmiet, 'Jeħtieġ li jseħħ kull ma nkiteb fuqi fil-Liġi ta' Mosè, fil-Profeti u fis-Salmi.'"**

Dan il-vers jindika kontinwita’ bejn dak li kien imħabbar fil-Liġi, fil-Profeti u fis-salmi, dak li ħabbar Ġesu’ lid-dixxipli qabel il-passjoni u effettivament dak li seħħ. Minkejja t-tħabbir u riferiment għall-passjoni (Cf. Lq 9,22; 944; 12,50; 17,25; 18,31), id-dixxipli baqgħu ma fehmux is-sens tagħhom.

**Mbagħad fetħilhom moħħhom biex jifhmu l-Iskrittura. U qalilhom: "Hekk kien miktub, li l-Messija jbati u fit-tielet jum iqum mill-imwiet, u li l-indiema għall-maħfra tad-dnubiet tixxandar f'ismu lill-ġnus kollha, ibda minn Ġerusalemm.**

Ġesu’ fid-dawl tal-misteru tal-mewt u qawmien tiegħu jfisser lid-dixxipli l-qofol tal-ħajja tiegħu. Il-Messija fl-ubbidjenza tiegħu lejn ir-rieda tal-Missier (Isaija 53, Lhud 5,7-9) jagħti ħajtu sabiex jeħles lill-umanita’ disubbidjenti bit-tixrid ta’ demmu (Eż 24,3s). Dan Ġesu’ jwettqu madwar il-mejda fl-ikla mad-dixxipli “dan huwa demmi, id-demm tal-Patt, li jixxerred għall-kotra għall-maħfra tad-dnubiet” (Mt 26,28). Dan huwa l-messaġġ ta’ ħajja ġdida fi Kristu li aħna destinatarji u xandara tiegħu llum.

**Intom xhud ta' dan.**

Aħna xhud ta’ dan. Kif? Mhux tant bil-kliem iżda b’ħajja ta’ imħabba, mgħixha f’komunjoni mal-aħwa, u li ssib il-qofol tagħha fl-Ewkaristija.

**Punti tar-Riflessjoni personali u t-talb:**

* Qiegħed nagħraf lil Kristu llum fit-triq tal-ħajja tiegħi ta’ kuljum? Narah fil-Kelma, fil-komunjoni, fl-Ewkaristija u f’sinjali oħra ta’ kuljum? Infittex is-sinjali tal-preżenza ta’ Kristu Rxoxt illum f’ħajti.
* L-Ewkaristija qed tkun is-sintesi tal-ħajja nisranija tiegħi, il-bidu u t-tmiem ta’ kull attivita’ tiegħi, jew hija sempliċi rit kultwali?

**Kontemplazzjoni**:

* Nikkontempla lili nnifsi niltaqa’ ma’ Kristu Rxoxt.

**Orazjoni:**

* Fit-talb tiegħi nitlob lil Ġesu’ jiftaħli moħħi sabiex nifhem l-Iskrittura.